נאום "קורי העכביש" (ערבית: خطاب بيت العنكبوت) הוא נאום שנשא מזכ"ל חזבאללה השייח' חסן נסראללה ב-26 במאי 2000 בעיירה בינת ג'בייל, במהלך חגיגות הניצחון של חזבאללה לאחר נסיגת צה"ל מלבנון יום לפני כן, ב-25 במאי.
במהלך נאומו של מנהיג חזבאללה, השייח' חסן נסראללה, אמר בין היתר כי "יש לה (לישראל) נשק גרעיני והכוח האווירי החזק ביותר באזור, אבל באמת שהיא חלשה יותר מקורי עכביש".
בנאומו השווה נסראללה בין עוצמתה של מדינת ישראל ובין עוצמתם של קורי עכביש. ישראל נראית חזקה מבחוץ, נאם, אך קלה להרס והכנעה, כמו קורי עכביש. ישראל אמנם מצטיירת כבעלת עוצמה צבאית גדולה ועליונות טכנולוגית, אך החברה הישראלית לא תעמוד בעוד מתקפות טרור, פיגועים וקטיושות. החברה הישראלית עייפה ממלחמות ואין לה האיתנות והחוסן לעמוד במאבק דמים ולספוג נפגעים, אמר לשומעיו.
נוסף על כך, על פי תפיסה זו, החברה הישראלית היא חברת מהגרים מסוכסכת ומפולגת, וחסרה את הגיבוש ההכרחי, לשיטת נסראללה, כדי לנצח בעימותים האזוריים.
"...תשיעית, אנו מקדישים את הניצחון הזה לאנשים המדוכאים שלנו בפלסטין ולעמים של אומת האסלאם הערבית שלנו. מבנת ג'בל המשוחררת, אני פונה אל העם הפלסטיני המדוכא, המושפל והמיוסר: האנשים שלנו בפלסטין, גורלכם שוכן בהישג ידכם, באפשרותכם להשיג בחזרה את שטחכם הגזול עם הרצון שלכם, עם הבחירה של עז-א-דין אל קסאם, ועם הדם של פאתחי שקאקי ויחיא עאייש. אתם יכולים להשיג את השטח שלכם בלי לקבל טובות של סמטה כאן או כפר שם שהציונים יכולים לתת לכם. אתם יכולים להביא את המשפחות שלכם לחזור הביתה עם גאווה והערכה, בלי להתחנן ולהתרפס בפני אף אחד. אפילו אם כל העולם זונח אתכם, באפשרותכם להחזיר את האדמה ואת זכויותכם הלגיטימיות.
שימו את ההוכחות ואת הסיבות המשפטיות בצד. העם בפלסטין, הדרך שלכם לפלסטין ולחירות שלכם היא הנתיב של ההתנגדות וההתקוממות- ואני מתכוון להתנגדות רצינית ולהתקוממות אמיתית ולא להתקוממות בצילו של אוסלו או בשירות של שיחות המשא ומתן בסטוקהולם. אתם צריכים לקחת את הנתיב של התקוממות וההתנגדות שבזכותם תקבלו רק זכויות מלאות- כמו שעשינו פה בלבנון, לפיה כל העם הלבנוני האצילי מסרב לשמור אפילו חלק קטן מאדמתם כבוש. לפיכך, אנו מציעים את המודל הלבנוני האצילי הזה לעם שלנו בפלסטין.
כדי לשחרר את השטח שלכם, אתם לא צריכים את הטנקים, את האיזון האסטרטגי, את הרקטות ואת התותחים; אתם צריכים ללכת בעקבות הדרך של השאהידים עם ההקרבה העצמית שיזעזעו את הישות הציונית הכפייתיית. לכם הפלסטינים המדוכאים, הלא חמושים, המוגבלים, באפשרותכם לאלץ ולכפות על הפולשים הציוניים לחזור אל המקומות שמהם הם באו. תגרמו לבני הפלאשמורה לחזור לאתיופיה, ותגרמו ליהודים הרוסיים לחזור לרוסיה. הבחירה היא שלכם, המודל נמצא ממש מול העיניים שלכם. התנגדות כנה ורצינית יכולה לעורר מחדש את השחר והחופש. האחים שלנו הפלסטינים האהובים, אני אומר לכם: ישראל הזו, שבבעלותה נשק גרעיני ומטוסי המלחמה החזקים ביותר באזור, נשבע באללה, היא למעשה חלשה יותר מקורי עכביש..."
הנאום שודר בשידור ישיר בכל רחבי העולם הערבי-דרך רשתות התקשורת הערביות. חסן נסראללה נתפס בעיני העולם הערבי בעת הזו כמנצח היסטורי על הישות הציונית. מזרחנים רבים טענו כי הנאום השליך לימים באופן ישיר על הסכסוך הישראלי-פלסטיני וחיזק את ביטחונם ורצונם של הארגונים הפלסטינים לפתוח באינתיפאדה השנייה, ארבעה חודשים מאוחר יותר.
במשך שש השנים הראשונות לאחר הנסיגה החד צדדית של צה"ל מלבנון, נשמר שקט יחסי, אך מתוח, בגבול ישראל-לבנון. שקט זה הופר מספר פעמים במהלך 6 השנים הללו ונשבר ב-12 ביולי 2006, כאשר חזבאללה ביצע פיגוע חטיפה בגבול ישראל לבנון- בו חטף שני חיילי צה"ל. לאחר החטיפה פרצה מלחמת לבנון השנייה, במסגרתה יצא צה"ל למבצע "קורי פלדה" לכיבוש העיירה בנת ג'בייל. שם הקוד של המבצע מבקש להשיב לנאומו של נסראללה ולתאוריה שהתפתחה סביבו, כי מדינת ישראל חזקה מכפי ששיער.
בסרטון שפרסם ארגון חמאס, "תקוף, תעשה פיגועים", במהלך מבצע צוק איתן, מושמע ברקע שיר תעמולה של חמאס בעברית (לא תקנית). אחת מפסקאות השיר אומרת: "כקורי עכביש הם (מדינת ישראל) מתגלים".
^ אוּמה או אֻמָה أمـّة (מילולית: אומה, קהילה) הוא מונח שמתאר את הקהילה העולמית של המוסלמים, כלומר את כלל המוסלמים ואת כלל המוסדות המוסלמיים בעולם. המנהיגים הפאן-ערבים משתמשים בו כדי לתאר את הקהילה הערבית ברחבי העולם.
אוחזר מתוך "https://he.wikipedia.org/w/index.php?title=נאום_קורי_העכביש&oldid=21350352"
דף זה נערך לאחרונה ב־21:00, 10 באוגוסט 2017.